30.6.2022 г.
BG
Официален вестник на Европейския съюз
C 251/89 Сряда, 15 декември 2021 r.
Ж. като има предвид, че организираните престъпни групи си сътрудничат добре отвъд границите и етническите линии в сравнение с полицейските и съдебните органи на държавите от Западните Балкани, които спешно се нуждаят от подобряване на такава координация; З. като има предвид, че организираните престъпни групи си сътрудничат с групи, произхождащи от държавите в съседство с ЕС, в дейности като трафик на хора, незаконно превеждане през границата на мигранти, контрабанда на артефакти и изпиране на пари; И. като има предвид, че хармонизирани правни уредби и тяхното ефективно прилагане, независими органи за борба с корупцията и престъпленията и истинска политическа воля, са от ключово значение за изкореняването на организираната престъпност; Й. като има предвид, че според доклада на Службата на ООН по наркотиците и престъпността, озаглавен „Измерване на организираната престъпност в Западните Балкани“ наказателните преследвания и присъдите обикновено се съсредоточават върху нископоставени престъпни организации, чиито ръководители на групи по-често се радват на безнаказаност в Западните Балкани; К. като има предвид, че организациите на гражданското общество (ОГО) се утвърдиха като важни участници в борбата с организираната престъпност и корупцията в региона, като те играят решаваща роля, по-специално при наблюдението и оценката на политиките за борба с корупцията; Л. като има предвид, че са необходими повече научни изследвания и по-надеждни данни относно организираната престъпност, за да се изготвят по-добре ефективни политически отговори на организираната престъпност и корупцията в региона; М. като има предвид, че образованието играе ключова роля за превенцията на престъпността и насърчаването на култура на законност; Н. като има предвид, че заплахата, която представляват организираните престъпни групи, произхождащи от Западните Балкани беше погрешно използвана в някои държави като аргумент срещу присъединяването към ЕС и поради това следва да се предприемат подходящи мерки, за да се постигне по-нататъшен напредък в процеса на присъединяване към ЕС на държавите от Западните Балкани; О. като има предвид, че за да изпълнят критериите за членство в ЕС, държавите от Западните Балкани трябва да проведат всеобхватни реформи в ключови области и да постигнат конкретни резултати в съдебните реформи и в борбата срещу корупцията и организираната престъпност; П. като има предвид, че укрепването на принципите на правовата държава и борбата с корупцията и организираната престъпност са крайъгълните камъни на стратегията ЕС — Западни Балкани от 2018 г.; Р. като има предвид, че около 64 милиона евро бяха предоставени по проекти, свързани с борбата срещу организираната престъпност в Западните Балкани в съответствие с Инструмента за предприсъединителна помощ (ИПП II), по който бяха финансирани множество национални и многонационални проекти в подкрепа на по-ефективно правораздаване по дела за организирана престъпност и корупция в Западните Балкани, включително чрез наблюдение на съдебните процеси; като има предвид, че ИПП III също така включва конкретни цели за разработване на ефективни инструменти за предотвратяване и борба с организираната престъпност, трафика на хора и незаконните огнестрелни оръжия, трафика на наркотици и изпирането на пари; Общо положение 1. подчертава, че организираната престъпност и корупцията на първо място вредят на гражданите на държавите от Западните Балкани, тъй като подкопават тяхното право на безопасност и социално сближаване, както и тяхното доверие в демократичната система, създават пречки пред демократичните реформи и възпрепятстват процеса на присъединяване, като същевременно оказват потенциално и актуално отрицателно въздействие върху сигурността и стабилността на държави — членки на ЕС; 2. подчертава, че лишаването на държавите от Западните Балкани от европейска перспектива по-скоро влошава положението по отношение на организираната престъпност, и че това може да се подобри чрез укрепване на процеса на интеграция в ЕС в сътрудничество с държавите членки; подчертава, че борбата с организираната престъпност и постигането на напредък в интеграцията в ЕС са взаимно подсилващи се процеси, поради което е необходимо да се ускори процесът на интеграция в ЕС; 3. изразява становището си, че обвързването на либерализирането на визовия режим за Косово с борбата срещу организираната престъпност е контрапродуктивно, тъй като изолацията насърчава престъпните дейности; отново подчертава, че Косово е изпълнило всички критерии за либерализиране на визовия режим и призовава Съвета да предостави незабавно либерализиране на визовия режим;